চলছে উৎসবের মরসুম। উপহার কিনতে সকলেরই ইচ্ছে করে। ই-কমার্স সংস্থাগুলির দেওয়া আকর্ষণীয় ছাড়ের দৌলতে গ্রাহকদের অনেকেই সেই সাধপূরণ করে ফেলেন অনলাইনেই। কিন্তু এবার বড় অভিযোগ উঠে গেল ফ্লিপকার্ট, আমাজনের মতো নামজাদা ই-কমার্স সংস্থাগুলির বিরুদ্ধে। 
এক সর্বভারতীয় সংবাদমাধ্যমে প্রকাশিত প্রতিবেদন থেকে জানা যাচ্ছে, আমাজন ও ফ্লিপকার্টের বিরুদ্ধে ভেজাল ও নকল প্রসাধনী পণ্য বিক্রির অভিযোগ এনেছে ডিসিজিআই (ড্রাগ কন্ট্রোলার জেনারেল অফ ইন্ডিয়া)। এ ব্যাপারে নোটিশ জারি করেছে ডিসিজিআই। 
জানা যাচ্ছে, গত ৫ ও ৬ অক্টোবর দেশজুড়ে ব্যাপক তল্লাশি চালানো হয়। সেই সময়ই তাদের হাতে আসে এমনই বহু নকল ও ভেজাল প্রসাধনী। তখনই নড়েচড়ে বসে ডিসিজিআই। ৪ কোটি টাকারও বেশি অঙ্কের বেআইনি প্রসাধনী সামগ্রী উদ্ধার করা হয়েছে। 
জারি করা নোটিশে দশ দিনের সময়সীমা দেওয়া হয়েছে দুই ই-কমার্স সংস্থাকে। এরই মধ্যে নিজেদের পক্ষে যুক্তি পেশ করতে হবে তাদের। অন্যথায়, ফৌজদারি মামলা হতে পারে তাদের বিরু্দ্ধে।